Document ID: 32005R0117

UREDBA KOMISIJE (ES) št. 117/2005
z dne 26. januarja 2005
o uvajanju nadzora Skupnosti nad uvozom določenih obutvenih izdelkov s poreklom iz nekaterih tretjih držav
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 3285/94 z dne 22. decembra 1994 o skupnih pravilih za uvoz in o razveljavitvi Uredbe (ES) št. 518/94 (1) in zlasti člena 11(2) Uredbe,
ob upoštevanju naslednjega:
(1)
Sistem kvot za obutvene izdelke, določen v Uredbi Sveta (ES) št. 427/2003 z dne 3. marca 2003 o posebnem prehodnem zaščitnem mehanizmu za določene izdelke pri uvozu s poreklom iz Ljudske republike Kitajske in spremembah Uredbe (ES) št. 519/94 o skupnih pravilih za uvoz iz nekaterih tretjih držav (2) se je iztekel 1. januarja 2005.
(2)
7. decembra 2004 so nekatere države članice obvestile Komisijo, da bi bilo v skladu z Uredbo (ES) št. 3285/94 primerno uvesti nadzorne ukrepe za obutvene izdelke.
(3)
Obutvena industrija Skupnosti je večinoma sestavljena iz malih in srednje velikih podjetij, od katerih se večina nahaja v regijah z malo drugih virov zaposlovanja. Zato je občutljiva na poceni konkurenčne izdelke iz uvoza, zlasti iz LRK.
(4)
Zaradi konkurenčnih izdelkov iz uvoza se je obutvena industrija Skupnosti v zadnjih letih s koncentracijo proizvodnje na več izdelkov višjega cenovnega razreda, za katere je prav tako določena kvota, obsežno prestrukturirala. Ti izdelki predstavljajo približno 85 % proizvodnje v obutveni industriji Skupnosti. To prestrukturiranje je povzročilo občutno zmanjšanje zmogljivosti in delovne sile. Kljub tem naporom obutvena industrija Skupnosti še naprej izgublja proizvodnjo in tržni delež zaradi poceni uvoza tujih izdelkov.
(5)
V obdobju med letoma 2000-2003 se je uvoz obutvenih izdelkov s poreklom iz Ljudske republike Kitajske, za katere kvote niso določene, močno povečal tako absolutno kakor tudi glede na tržni delež v Skupnosti, cene pa so bile znatno nižje kot cene enakovrednih izdelkov, proizvedenih v Skupnosti. Povprečno povečanje uvoza med letoma 2000 in 2003 je znašalo 59 % in povprečna razlika v cenah je bila 21 %.
(6)
Glede na to, da so prevladujoči pogoji na trgu za vse obutvene izdelke enaki, je pričakovati, da bo nedavna liberalizacija vodila do podobnega bistvenega povečanja uvoza. Posledica odprave kvot leta 2005, če sodimo po nedavnih gibanjih uvoza takšne obutve, bi lahko vodila do kratkoročne podvojitve uvoza z verjetno posledično izgubo tržnega deleža industrije Skupnosti za 6 % in izgubo 17 000 delovnih mest. Zato se lahko šteje, da obstaja nevarnost škode za proizvajalce Skupnosti za namene člena 11 Uredbe (ES) št. 3285/94.
(7)
Ta možni vpliv je tako pomemben, da je treba zaradi interesov Skupnosti določiti predhodni nadzor Skupnosti nad uvozom nekaterih obutvenih izdelkov s poreklom iz Kitajske, da bi zagotovili statistične informacije, kar bi omogočalo hitro analizo gibanj uvoza. To zadeva pretežno obutev srednje do visoke kakovosti, za katero precejšnji obseg proizvodnje ostaja v Skupnosti in ki se lahko obravnava kot občutljiva zaradi navedenega razloga. Predhodni nadzor z avtomatično ureditvijo uvoznih dovoljenj do 31. januarja 2006 bi zagotovil najhitrejši način pridobivanja jasne predstave zgodnjih vplivov odprave teh kvot, saj vsak sistem naknadnega nadzora zahteva čas za zagotovitev pomembnih podatkov.
(8)
Prav tako je primerno vzpostaviti sistem naknadnega carinskega nadzora za uvoz vseh obutvenih izdelkov iz vseh virov, da se pride do splošnega pregleda gibanj uvoza čevljev. To vključuje obutvene izdelke, za katere je potreben predhodni nadzor. Ko sistem naknadnega nadzora deluje v celoti, je najkasneje 31. januarja 2006 mogoče prenehati s predhodnim nadzorom.
(9)
Zaradi vzpostavitve notranjega trga morajo biti formalnosti, ki jih morajo opraviti uvozniki Skupnosti, identične, ne glede na mesto carinjenja.
(10)
Zaradi olajšanja zbiranja podatkov je treba, da se za sprostitev izdelkov, zajetih v predhodnem nadzoru, v prosti promet predloži listina o nadzoru, za katero veljajo enotna merila. Organi držav članic morajo listino na enostaven zahtevek uvoznika odobriti v določenem časovnem obdobju, ampak ne da bi uvoznik s tem pridobil kakršno koli pravico do uvoza. Listina je zato veljavna samo tako dolgo, dokler ostajajo uvozni režimi nespremenjeni, in mora veljati po vsej Skupnosti.
(11)
Da bi zagotovili preglednost, morajo države članice in Komisija v največji možni meri izmenjati podatke, ki izhajajo iz nadzora Skupnosti.
(12)
Vprašanje listin o nadzoru je sicer v skladu s standardnimi pogoji na ravni Skupnosti, vendar mora biti v pristojnosti nacionalnih organov.
(13)
Da bi se podatki zbrali čim hitreje, je zaželeno, da ta uredba začne veljati na dan objave -
SPREJELA NASLEDNJO UREDBO:
POGLAVJE 1
PREDHODNI NADZOR
Člen 1
Za sprostitev določenih obutvenih izdelkov s poreklom iz Ljudske republike Kitajske, navedenih v Prilogi I, v prosti promet Skupnosti velja predhodni nadzor Skupnosti v skladu z Uredbo (ES) št. 3285/94.
Člen 2
1. Za sprostitev izdelkov, omenjenih v členu 1, v prosti promet Skupnosti je potrebno predložiti listino o nadzoru, ki jo izdajo pristojni organi države članice.
2. Listino o nadzoru, omenjeno v odstavku 1, avtomatsko izdajo pristojni organi v državah članicah, brezplačno in za kakršne koli zaprošene količine v petih delovnih dneh na predložitev zahtevka s strani katerega koli uvoznika Skupnosti, ne glede na kraj njegovega sedeža v Skupnosti. Za ta zahtevek se šteje, da so ga pristojni nacionalni organi sprejeli najkasneje tri delovne dni po predložitvi, razen če ni dokazano drugače.
3. Listina o nadzoru, ki jo je izdal eden izmed organov, naveden v Prilogi II, je veljavna po vsej Skupnosti.
4. Listina o nadzoru se poda na obrazcu, ki ustreza vzorcu v Prilogi I k Uredbi (ES) št. 3285/94.
Zahtevek uvoznika vključuje naslednje elemente:
(a)
ime in polni naslov vlagatelja (vključno s številko telefona in faksa ter možno identifikacijsko številko, ki jo uporabljajo pristojni nacionalni organi) ter DDV registracijsko številko, če je zavezanec za plačilo DDV;
(b)
če je primerno, ime in polni naslov deklaranta ali zastopnika vlagatelja (vključno s številko telefona in faksa);
(c)
polno ime in naslov izvoznika;
(d)
natančen opis blaga, vključno z:
(i)
njihovo blagovno znamko;
(ii)
oznakami TARIC;
(iii)
državo porekla (tj. LR Kitajska);
(iv)
državo odpreme;
(e)
količino blaga, izraženo v parih;
(f)
vrednost CIF blaga v eurih na meji Skupnosti glede na številko kombinirane nomenklature;
(g)
predvideno obdobje in mesto carinjenja;
(h)
navedbo, ali je zahtevek ponovitev prejšnjega zahtevka, ki se nanaša na isto pogodbo;
(i)
naslednjo izjavo, opremljeno z datumom in podpisom vlagatelja z izpisom njegovega imena z velikimi tiskanimi črkami: „Podpisani potrjujem, da so podatki v tem zahtevku resnični in podani v dobri veri ter da imam sedež v Skupnosti.“ Uvoznik prav tako predloži izvod prodajne ali kupne pogodbe ter predračuna. Če se zahteva, in zlasti v primerih, kjer blago ni neposredno kupljeno na Kitajskem, uvoznik predloži potrdilo o proizvodnji, ki ga izda proizvajalec.
5. Čas veljavnosti listin o nadzoru je šest mesecev. Veljavnost neizkoriščenih ali deloma izkoriščenih listin o nadzoru se lahko podaljša za enako obdobje.
6. Uvoznik vrne listine o nadzoru organu izdaje na koncu časa veljavnosti.
7. Pristojni organi lahko pod lastnimi pogoji omogočijo, da se izjave ali zahtevki elektronsko oddajo ali natisnejo. Vendar pa so vsi dokumenti in dokazi na voljo pristojnim organom.
8. Listina o nadzoru se lahko izda na elektronski način, če imajo zadevni carinski uradi do te listine dostop prek računalniške mreže.
Člen 3
1. Ugotovitev, da se cena na enoto, po kateri se transakcija izvede, spreminja glede na navedeno ceno v listini o nadzoru za manj kot 5 % navzgor ali navzdol ali da celotna količina izdelkov, predloženih za uvoz, presega količino določeno v listini o nadzoru za manj kot 5 %, ne izključuje sprostitve zadevnih izdelkov v prosti promet.
2. Zahtevki za listine o nadzoru in listine same so zaupne narave. Dostop do podatkov v navedenih zahtevkih je omejen na pristojne organe in na vlagatelja.
Člen 4
1. Države članice obvestijo Komisijo:
(a)
redno in kolikor je mogoče ažurno ter vsaj do zadnjega dne v vsakem mesecu o podrobnostih količin in vrednosti (izračunano v eurih), za katere so bile izdane listine o nadzoru;
(b)
v šestih tednih po koncu vsakega meseca o podrobnostih o uvozu tega meseca v skladu s členom 32 Uredbe Komisije (ES) št. 1917/2000 (3).
Podatki držav članic se razčlenijo glede na izdelek in oznako kombinirane nomenklature („KN“).
2. Države članice podajo uradno obvestilo o kakršnih koli kršitvah ali primerih goljufije, ki jih odkrijejo, in, kjer je ustrezno, podlago, na kateri so zavrnile izdajo listine o nadzoru.
POGLAVJE 2
NAKNADNI NADZOR
Člen 5
1. Za obutvene izdelke, navedene v Prilogi III, velja sistem naknadnega statističnega nadzora.
2. Po sprostitvi izdelkov v prosti promet pristojni organi držav članic obveščajo Komisijo, če je mogoče tedensko, vendar vsaj ob koncu vsakega meseca, o celotni uvoženi količini (v parih) in njeni vrednosti (vrednost blaga v eurih na meji Skupnosti), z navedbo oznake kombinirane nomenklature ter merske enote in, če je primerno, dopolnilne merske enote, uporabljene v navedeni oznaki. Uvoz se razčleni v skladu z veljavnimi statističnimi postopki.
POGLAVJE 3
SPLOŠNE DOLOČBE
Člen 6
Vsa obvestila, ki jih je potrebno navesti v tej uredbi, se posredujejo Komisiji in se sporočijo elektronsko v okviru za ta namen vzpostavljenega integriranega omrežja, razen če je iz nujnih tehničnih razlogov začasno treba uporabiti druga komunikacijska sredstva.
Člen 7
Ta uredba začne veljati na dan objave v Uradnem listu Evropske unije.
Določbe iz poglavja 1 veljajo od 1. februarja 2005 do najkasneje 31. januarja 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. januarja 2005

Labels: 3
1
18